Drevland-saken er også en historie om Bergen | Trine Eilertsen

18. sep. 2015 16:20 Sist oppdatert 18. september 2015

Ordføreren i Bergen, Trude Drevland, ble i vår påspandert en luksustur med privatfly av Bergensrederen Torstein Hagen. Hommedal, Marit

Den gjensidige pusingen blant maktmennesker i Bergen bidrar til en kultur som gjør at overtramp bagatelliseres, fremfor å utfordres.

Kommentar

Dette er en kommentar. Den gir uttrykk for skribentens analyser og meninger.

Da politiet la bort Drevland-saken etter å ha kikket på den i én – 1 – dag i mai, var følgende kjent:

Trude Drevland ble spurt om, og takket ja til, å være gudmor for et av skipsreder Torstein Hagens nye skip. Året før dåpen spanderte Hagen tur til Venezia, og Drevland dro sammen med sin sønn og havnedirektør Inge Tangerås. Så langt, alt vel – på et vis – selv om Drevland var slurvete med å fortelle om selskapet hun hadde med på turen.

Senere kom følgende frem:

Etter turen til Venezia kontaktet Drevland næringsminister Monica Mæland for å få til regelendringer som gjorde at cruiseskipet kunne registreres i Norsk internasjonalt skipsregister. Reglene ble endret.

Fylkesmannen fikk merke Drevlands intense engasjement for at Hagen skulle få gjennomføre dåpsfesten i Håkonshallen, etter skipsdåpen i Bergen – på 17. mai. Det er mulig man må være bergenser for å forstå hvordan en skipsdåp, ved Bryggen i Bergen, på 17. mai, oppfattes. Det er ingen diskret tjeneste, det er en kraftig markering. Blant annet her kommer havnedirektøren inn i bildet.

Drevland ble drevet fra skanse til skanse i saken, og etter hvert kom det også frem at Drevland hadde fått en gave av reder Hagen; en ukes cruise fra Istanbul for to personer med det nydøpte skipet. Verdien skal beløpe seg til 100 000 kroner. Hennes venninne Marit Warncke – forøvrig leder i Bergen Næringsråd – ble invitert med.

Vil du vite flere detaljer? Les h

Les også er er Drevland-saken i 7 punkter

I Bergen er det mediene, ikke minst Bergens Tidende, som har drevet saken fremover. Først rett før valget besluttet Hordaland politidistrikt at de nye opplysningene ga grunn til å gjenåpne undersøkelser av saken.

Les også Ordføreren og havnesjefen i Bergen siktet for korrupsjon

Nå får saken den grundige gjennomgangen den, Trude Drevland og bergenserne fortjener. Ideelt sett burde den ha fått det før velgerne gikk til valg mandag, og stemte på listen med Trude Drevland på annenplass. Men, på den annen side, vi ønsker ikke påtalemyndigheter som tar politiske hensyn.

Drevland-saken er interessant på flere måte, for Drevland-saken er også en historie om Bergen.

Angrep på makten

Jeg var sjefredaktør i Bergens Tidende i fire år, og kjenner huset og byen godt. Da merket jeg det jeg vet at BT har opplevd denne gangen også: En del av eliten i Bergen slutter rekkene når en av dem "angripes" – for problematiserende mediedekning oppleves gjerne som det, et angrep.

Jeg hørte sangen flere ganger, og jeg tar for gitt at nylig avgåtte sjefredaktør Gard Steiro også fikk høre den: "La nå denne saken ligge. Trude (denne gangen) har gjort så mye godt for denne byen, og så skal BT komme her og ødelegge på grunn av bagateller? Vær nå ikke så negative, prøv å heie litt på byen vår."

Misforstått støtte til Drevland

Drevland har aldrivært glad i kritikk, og hennes venner har vært enda verre. Facebook-gruppen "Støtt Trude Drevland" konsentrerer seg nettopp om det. Formålet til gruppen er å "Stoppe hetsen fra BT mot Trude Drevland og de konsekvenser det har gitt. Støtte Høyre og ikke minst får Trude tilbake igjen snarest".

Jeg kjenner flere av de over 1800 som "liker" innlegg i gruppen, og ser at mange av dem først og fremst ytrer sympati med Drevland på denne måten. Men logikken, at det er BT som er problemet, ikke Drevlands mulige bindinger til skipsreder Hagen, er talende. Nå skal en av støttespillerne og "likerne", lederen i næringsrådet, Marit Warncke, i politiavhør.

I verste fall bidrar den gjensidige pusingen blant en del maktmennesker til en kultur som gjør at overtramp bagatelliseres, fremfor å utfordres. De er utrolig gode på å støtte hverandre, og elendige til å utfordre hverandre.

Heldige Bergen

Drevland-saken har bidratt til bildet av Bergen som ellevill by, med helt sære politiske historier.

Det er imidlertid ikke her Bergen skiller seg fra andre byer. For Bergen er først og fremst en by med 2–3 velfungerende redaksjoner, som setter sin ære i å dekke det lokalpolitikerne driver med.

Det er et privilegium for menneskene som bor der, selv om prisen er at en kvinne de sympatiserer med også blir saumfart når det er nødvendig.